Հանրապետականները DACA-ի խնդիրը կապում են Թրամփի պատի հարցի հետ
ԱՄՆ-ի նախագահ Դոնալդ Թրամփը հայտարարել է, որ չկա համաձայնություն դեմոկրատների հետ ներգաղթյալների վերաբերյալ DACA ծրագրի խնդրի շուրջ: Նախագահի մտադրությունն այս ծրագրի դադարեցման մասին լայն արձագանք է գտել հասարակության մեջ: Վարչակազմն այս խնդիրը կապել է սահմանային պատի կառուցման հարցի հետ:
Նախագահ Թրամփի մտադրությունը ներգաղթյալներին վերաբերվող DACA ծրագրի դադարեցման մասին բողոքի ալիք է բարձրացրել երկրում: Նախագահը հանդիպել է Սենատում և Ներկայացուցիչների պալատում Դեմոկրատական կուսակցության ղեկավարության հետ՝ խնդիրը քննարկելու համար: Հանդիպումից հետո Թրամփը նշել է, որ այս հարցի շուրջ համաձայնությունը կապված է Մեքսիկայի սահմանին պատի կառուցման խնդրի հետ: «Մենք վերանորոգում ենք պատի հատվածների մեծ մասը, ուստի դրանք կլինեն նորացված: Այժմ քննարկում ենք կառուցվող պատի 4 տարբերակներ: Երբ ընտրությունը կատարենք, ապա կֆինանսավորենք դրա կառուցումը կամ բյուջեից կամ այլ աղբյուրներից: Եթե դեմոկրատները չհամաձայնվեն, ապա մենք չենք անի այն, ինչ իրենք են ցանկանում: Կարծում եմ լուծումը կգտնվի»,- հայտարարել է նախագահ Թրամփը Ֆլորիդայից վեռադառնալուց հետո: Սակայն Կոնգրեսի երկու պալատներում դեմոկրատների ղեկավարների տարածած միասնական հայտարարության մեջ նշվում է, որ դեմոկրատները հանգել են համաձայնության Թրամփի հետ, որ պատի կառուցումը չի կապվելու DACA-ի խնդրի կարգավորման հետ: «Մենք համաձայնության ենք եկել, որ պետք է առաջ շարժվենք այսպես կոչված «դրիմերներին»' թարգմանաբար երազողներին պաշտպանելու և ապագա օրենքի նախագծում սահմանային հարցերի շուրջ եղած դրույթների վերաբերյալ»,- հայտարարել է Նենսի Փելոսին: Կոնգրեսում հանրապետականների առաջնորդ Փոլ Ռայանն իր հերթին ընդգծել է, որ սահմանային անվտանգության խնդիրները լինելու են DACA-ի վերաբերյալ համաձայնության մի մաս: «Հնարավոր չէ լուծել DACA-ի խնդիրները առանց վերացնելու դրանց սկզբնաղբյուրը: Անհրաժեշտ է ընդգրկել սահմանային անվտանգության խնդիրները համաձայնության մեջ: Դեմոկրատները սկսել են հասկանալ դա, և կարծում եմ համաձայն են այս մոտեցման հետ»,- նշել է Փոլ Ռայանը: Նախագահ Թրամփն իր թվիթերյան գրառման մեջ նշել էր, որ չի պատրաստվում երկրից հեռացնել կրթված և կայացած երիտասարդներին, ովքեր մեղք չունեն, որ հայտնվել են այստեղ և արդեն երկար տարիներ բնակվում են ԱՄՆ-ում: